Folketing
2012-05-03

For det første gennemførte VK-regeringen forslaget om skattekreditter. Dvs. udbetaling af negativ selskabsskat til nystartede mindre virksomheder, som foretager investeringer i forskning og udvikling. Det er et forslag, som den nye regering også har støttet, og som er gennemført. Men VK-regeringen havde ikke ulejliget sig med at finde pengene til forslaget, så det her forslag skal nu bruges til at betale regningen. Det vil derfor klæde de parter – som var med til at vedtage loven om skattekreditter og dermed med til at bruge pengene – at støtte det her lovforslag og dermed tage ansvar for også at betale regningen. Den anden regning, som det her forslag skal sørge for betalingen af, er en meget, meget gammel gæld, som stammer helt tilbage fra 1989, dengang Anders Fogh Rasmussen var skatteminister. Det var altså, før Anders Fogh Rasmussen i utide måtte stoppe som skatteminister, at han lavede den her fejl, og det er en fejl, som under Anders Fogh Rasmussen har betydet, at der ikke er blevet opkrævet stempelafgift efter gældende lov.